David Galea, ħabib tal-eks Ministru Konrad Mizzi, bbenefika minn kuntratt ta' €600 fil-ġurnata ġimgħa biss wara li Mizzi ġie elett fl-elezzjoni ġenerali tal-2013. Skont rapport ta' The Shift, Galea kien impjegat biex jipprovdi "konsulenzi" lill-Enemalta u li d-ditta tiegħu, Beat Ltd, irċeviet madwar €1.5 miljun minn fondi pubbliċi minn kuntratt li ngħata minn direct order. It-termini ta' dan il-kuntratt inkitbu minn Galea wkoll. Fil-laqgħat li qed ikollu mal-Kumitat tal-Kontijiet Pubbliċi (PAC), Mizzi s'issa rrifjuta li jiżvela x'konnessjoni kellu ma' Galea. Fil-laqgħa li kellu mal-PAC fid-9 ta' Frar, meta Mizzi ġie mistoqsi fuq Galea, hu wieġeb li din il-mistoqsija ma kellhiex x'taqsam mal-mistoqsijiet l-oħra u fakkar li Galea kien okkupa xi rwoli fi żmien Gvern Nazzjonalista. Ara l-Live Blog tal-aħħar laqgħa tal-PAC: L-Electrogas se tħallas €18-il miljun f'penali kif jispiċċa l-kuntratt – Mizzi Fil-laqgħa li kellu hu stess mal-PAC, Galea kkonferma li kien hu u Mizzi kienu ilhom ħbieb mill-2001 u li kien ta xi pariri fuq il-proġett tal-power station tal-gass. Ir-rapport spjega li Galea u Beat Ltd kien involuti f'kull proġett ta' Mizzi, l-eks Prim Ministru Joseph Muscat u l-eks Chief of Staff Keith Schembri bħall-ftehim tal-Electrogas u l-Vitals. Skontu, l-kuntratt ingħata fuq ordnijiet ta' Mizzi meta kien għadu Ministru Laburista. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook